У жанры гутаркі Сыракомля напісаў такія значныя свае творы, як “Хадыка”, “Ілюмінацыя”, “Жменя пшаніцы”. Падтрымліваў сувязь з мінскім літаратурным асяроддзем, выступаў у польскім друку з водгукамі пра беларускія творы В. Дуніна-Марцінкевіча, дзе выказваў зацікаўленасць перспектывамі развіцця беларукай літаратуры і мовы. З беларускіх твораў Сыракомлі зберагліся антыцарскі верш “Добрыя весці” і вершаваная лірычная мініацюра “Ужо птушкі пяюць усюды…”. Творчасць Сыракомлі сугучная праблемам роднага краю ў перыяд разгортвання нацыянальна-вызваленчага руху, прыкметна паўплывала на фарміраванне літаратуры новага часу.